**Slovenija že dve leti bogatejša za dve evropski digitalni inovacijski stičišči (EDIH) ter DIH s certifikatom odličnosti**

Digitalna preobrazba organizacij predstavlja nujen proces za doseganje konkurenčnosti tako gospodarskega, kot tudi javnega sektorja, ki tako prispevata k razvoju celotne družbe. Z namenom spodbujanja in pospeševanja tega procesa je Evropska komisija sprejela dva večletna delovna programa za program Digitalna Evropa (DIGITAL) za podporo digitalni preobrazbi in krepitev kibernetske varnosti.

V okviru javnega razpisa za Digitalna inovacijska stičišča (ang. European Digital Innovation Hubs, EDIH), ki ga je Evropska komisija objavila v letu 2021, sta bila izbrana dva slovenska kandidata, konzorcij DIGI-SI in SRC-EDIH, 4PDIH pa je pridobil certifikat odličnosti.

**Evropska vozlišča za digitalne inovacije (EDIH)**

Evropska vozlišča za digitalne inovacije (EDIH) so enotne točke, ki podpirajo podjetja (zlasti mikro, mala in srednja podjetij: MSP) in javne organizacije pri odzivanju na digitalne izzive in povečanju konkurenčnosti. EDIH-i nudijo podporo pri izboljšanju poslovnih/proizvodnih procesov, produktov ali storitev z uporabo digitalnih tehnologij (umetne inteligence, superračunalništva, kibernetske varnosti, itd. ) na naslednje načine:

* omogočajo dostop do tehničnega strokovnega znanja in testiranja, pa tudi možnost »testiranja pred investicijo«,
* zagotavljajo inovacijske storitve, kot so finančno svetovanje, usposabljanje in razvoj veščin, ki so ključni za uspešno digitalno preobrazbo,
* pomagajo podjetjem pri reševanju okoljskih vprašanj, zlasti pri uporabi digitalnih tehnologij za trajnost in krožnost.

**EDIH mreža**

EDIH-i tako predstavljajo osrednji element programa EU Digitalna Evropa, vodilne pobude, namenjene izboljšanju digitalne preobrazbe. S povezovanjemv EDIH mrežo pa želi Evropska komisija vzpostaviti živahno skupnost vozlišč in drugih deležnikov ter spodbuditi mreženje, sodelovanje in dejavnosti prenosa znanja med EDIH-i, podjetji, javnim sektorjem ter drugimi ustreznimi deležniki in iniciativami. Pospeševalnik digitalne preobrazbe (DTA) podpira doseganje tega cilja z upravljanjem spletne prisotnosti omrežja ter gostovanjem ustrezne programske platforme in orodij, vključno s spletnim katalogom EDIH.

Spletni portal EDIH mreže (<https://european-digital-innovation-hubs.ec.europa.eu/home>) vključuje orodja za ocenjevanje uspešnosti EDIH mreže, pri čemer se oceni učinek, ki ga imajo EDIH-i na digitalno zrelost organizacij, ki jih podpirajo. V ta namen je bilo razvito digitalno orodje za ocenjevanje zrelosti, ki ga lahko uporabljajo vsi EDIH za merjenje napredka digitalne zrelosti svojih strank. Organizacije poleg ocene digitalne zrelosti pridobijo koristna priporočila za dvig ravni digitalizacije in primerjavo o nivoju digitalne zrelosti organizacije glede na sorodne v EU območju.

**Digitalna inovacijska stičišča v Sloveniji**

Slovenija ima kar deset DIH-ov, od tega sta dva sofinancirana preko programa Digitalna Evropa (DIGI-SI in SRC-EDIH), eden je prejemnik certifikata odličnosti (4PDIH), preostalih sedem DIH-ov pa se financira iz drugih pobud (DIH Slovenija, DIH AGRIFOOD DIH\_DiTMaPS, GreenPulse 5.0, Healthwise Digital Innovation Hub, HPC5 in JSI).

**EDIH DIGI-SI**

Konzorcij DIGI SI, ki ga koordinira Univerza v Mariboru, sestavlja sedem partnerjev (DIH UM, Inštitut Jožef Stefan, DIH Slovenija, Tehnološki park Ljubljana, Arctur, ITC – inovacijsko tehnološki grozd Murska Sobota, TCS – Zavod Center slovenskega orodjarskega grozda Celje).

EDIH DIGI SI spodbuja digitalno preobrazbo malih in srednje velikih podjetij na štirih strateških področjih, opredeljenih v slovenski strategiji pametne specializacije: v kmetijstvu, zdravstvu, turizmu in proizvodnji, s poudarkom na tehnologijah, kot so AI, visokozmogljivo računalništvo (HPC), kibernetska varnost, tehnologija veriženja blokov, masovni podatki, internet stvari, virtualna in obogatena resničnost ter robotika. Konzorcij nudi 70 visokakovostnih storitev »testiranja pred investiranjem«, izobraževanja in podporo pri iskanju naložb. Storitve, ki jih nudi v okviru projekta, so brezplačne ali pa po zelo znižani ceni, – v vrednosti od 15 % do 30 % tržne cene.

Vrednost projekta je 3,3 milijona evrov (EU prispeva 50 odstotkov, Slovenija 25 odstotkov, ostala sredstva zagotovi konzorcij iz lastnih virov). Vse informacije o projektu so na voljo na spletni strani <https://digi-si.eu/>.

**SRC EDIH**

SRC EDIH predstavlja konzorcij 16 partnerskih organizacij (Mestna občina Novo mesto, Fakulteta za informacijske študije v Novem mestu, Fakulteta za industrijski inženiring Novo mesto, Univerza na Primorskem, Gospodarski zbornici Dolenjske in Bele krajine, Fakulteta za uporabne družbene študije v Novi Gorici, Univerza v Novi Gorici, Občina Ajdovščina, RIC Bela krajina, CADCAM Lab d.o.o., Koofr d.o.o., Mikrografija d.o.o. ter pridruženi partnerji).

Tudi SRC EDIH je s svojimi dejavnostmi usmerjen v podporo MSP pri testiranju rešitev in komponent v realnem okolju ter nadgradnji digitalnih procesov in poslovnih modelov. Vsem organizacijam omogoča dostop do tehničnega strokovnega znanja, zajetega v 100 različnih izobraževanj, in dostop do 11 testnih okolij. Na voljo so tudi storitve svetovanja pri financiranju ter dostop do inovacijskega ekosistema. Storitve, ki jih nudi v okviru projekta, so brezplačne ali pa po zelo znižani ceni – v vrednosti od 10 % do 20 % tržne cene.

Vrednost projekta je nekaj manj kot tri milijone evrov (EU prispeva 50 odstotkov, Slovenija 25 odstotkov, ostala sredstva zagotovi konzorcij iz lastnih virov). Vse informacije o projektu so na voljo na spletni strani: <https://src-edih.rc-nm.si/>.

**EDIH 4PDIH**

Konzorcij 4PDIH, ki ga vodi Univerza v Ljubljani, sestavlja 15 ključnih akterjev v Sloveniji na področju digitalne transformacije industrije, javne uprave in družbe kot celote, med njimi Primorski tehnološki park, Pomurski tehnološki park, Štajerski Tehnološki Park, Telekom Slovenije, Iskraemeco, Sfera IT storitve, Envirodual, TECOS, Institut za lokalno samoupravo Maribor, SAŠA inkubator, Center Rog, Inkubator d.o.o. Sežana, ZAVOD 404 ter Skupnost občin Slovenije.

4PDIH zagotavlja tehnološko znanje (z osrednjim poudarkom na umetni inteligenci), strokovnost ter eksperimentalne zmogljivosti za uspešno krepitev lokalnega gospodarstva z inovativnimi digitalnimi tehnologijami v industriji in javni upravi. Prizadeva si za osveščenost o digitalizaciji, nudi podporo razvoju digitalnih kompetenc, deli svoje bogate izkušnje z lokalne, regionalne in tudi mednarodne ravni, s svojo strokovnostjo pa med drugim nudi tudi podporo vladi pri oblikovanju ustreznih pristopov za spodbujanje gospodarstva.

EDIH 4PDIH je bil na podlagi certifikata odličnosti leta 2023 sprejet v EDIH mrežo. Dodatne informacije o dejavnosti 4PDIH so na voljo na <https://4pdih.com/>.

